**Vreau să trăiesc întregul alfabet**

*Ioan Grigoraș Liliana Trif*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

- Azi nu mai las iubirea amanet,

Vreau să trăiesc la fel ca Prometeu

De la-nceput, întregul alfabet,

Și mă aprind arzând instantaneu

Când te lipești ușor de pieptul meu.

Eu fără tine aș fi incomplet,

N-aș mai putea să cânt precum Orfeu,

M-aș transforma într-un banal ascet

Ori poate într-un simplu exeget

Ce s-ar ruga la zei și lui Morfeu

Să-i dea spre lumea viselor bilet

Și să nu cadă-n plasa lui Tadeu.

- N-am cauterizat aceste răni

Chiar dac-au sângerat în lipsa ta,

Cu gleznele încătuşate, vămi,

Am traversat, dar încă pot visa

Şi pot trăi pe-o muchie de cuţit,

Iubind extrem, aşa cum te iubesc,

Ţi-am pus în palmă calm şi explicit

Sufletul meu întreg şi-acolo cresc

Ca-ntr-un pământ edenic vise noi

Cu fructul cubic, dulce şi amar,

Şi astăzi m-aş întoarce înapoi

Să studiem acel abecedar.

Ioan Grigoraș Liliana Trif